Ir-Rapport Speċjali Nru 13/2011 “Il-kontroll tal-proċedura doganali 42 jimpedixxi u jsib l-evażjoni tal-VAT?”





GLOSSARJU Akkwiżizzjoni ta’ oġġetti intra-Komunitarji : L-akkwiżizzjoni tad-dritt li tiddisponi bħala sid ta’ proprjetà tanġibbli mobbli u tanġibbli mibgħuta jew ittrasportata lill-persuna li qed takkwista l-merkanzija jew f’isem il-bejjiegħ jew il-persuna li qed takkwista l-merkanzija fi Stat Membru barra minn dak li minnu beda d-dispaċċ jew it-trasport tal-oġġetti. CCIP : Dispożizzjonijiet ta’ Implimentazzjoni tal-Kodiċi Doganali. Ċirkolazzjoni ħielsa : L-istatus ta’ oġġetti importati minn pajjiżi terzi li għaddew mill-formalitajiet kollha tal-importazzjoni sabiex ikunu jistgħu jinbiegħu jew jiġu kkunsmati fis-suq tal-UE. DAU : Dokument Amministrattiv Uniku. Dikjarazzjoni doganali : L-att li bih persuna tindika xewqa li tpoġġi oġġetti taħt proċedura doganali parikolari. Dikjarazzjoni rikapitulattiva : Dikjarazzjoni ppreżentata minn kull persuna taxxabli identifikata għal skopijiet tal-VAT li tagħmel provvisti intra-Komunitarji. Id-dikjarazzjoni rikapitulattiva għandha tiġi mfassla kull xahar u tirreġistra l-valur totali tal-oġġetti pprovduti lil kull akkwirent fi Stati Membri oħra, elenkati bin-numru ta’ identifikazzjoni tal-VAT. Fiscalis : Programm ta’ azzjoni Komunitarja biex tiffinanzja inizjattivi minn amministrazzjonijiet tat-taxxa biex itejjeb l-operazzjoni tas-sistemi ta’ tassazzjoni fis-suq intern permezz ta’ sistemi ta’ komunikazzjoni u ta’ skambju ta’ informazzjoni, kontrolli multilaterali, skambji tal-persunal, seminars u attivitajiet oħra ta’ taħriġ. Grupp ta’ Esperti dwar l-Istrateġija Kontra l-Frodi Fiskali (ATFS) : Il-grupp espert maħluq mill-Kummissjoni mal-Istati Membri bħala tweġiba għall-konklużjonijiet tal-Kunsill tal-ECOFIN tat- 28 ta’ Novembru 2006, bl-għan li jmexxi d-diskussjonijiet tekniċi dwar il-miżuri konvenzjonali biex tissaħħaħ is-sistema eżistenti tal-VAT u għall-ġlieda kontra l-frodi tal-VAT. Importazzjoni mill-ġdid : Rilaxx għal ċirkolazzjoni ħielsa ta’ oġġetti li qabel ġew esportati temporanjament fil-qafas ta’ proċeduri doganali oħra eż. proċedura tal-ipproċessar. Ir-riżorsi proprji bbażati fuq il-VAT : Fl-2009, ir-riżorsi proprji bbażati fuq il-VAT ammontaw għal EUR 13,7 biljun u kienu jikkostitwixxu 11,7 % tad-dħul tal-UE. Ir-riżorsi proprji tal-VAT huma kkalkolati fuq bażi armonizzata ta’ valutazzjoni tal-VAT. Il-punt tat-tluq għall-kalkolu tar-riżorsi proprji li jiġu akkumulati mill-VAT huwa d-dħul nett totali mill-VAT miġbur minn kull Stat Membru waqt sena partikolari. Jekk tkun miġbura inqas VAT minħabba evażjoni jew frodi, dan normalment inaqqas ukoll ir-riżorsi proprji tal-VAT imħallsa lill-baġit tal-Komunità, sakemm il-bażijiet tal-valutazzjoni li jiġu kkunsidrati ma jkunux soġġetti għal limitu massimu ta’ 50 % tad-DGN, kif huwa l-każ għal xi Stati Membri. Kontrolli doganali : Atti speċifiċi mwettqa mill-awtoritajiet doganali sabiex tiġi żgurata l-applikazzjoni korretta tar-regoli doganali; atti bħal dawn jistgħu jinkludu l-eżaminazzjoni tal-oġġetti, il-verifikazzjoni ta’ data tad-dikjarazzjoni u l-eżistenza u l-awtentiċità ta’ dokumenti elettroniċi jew miktuba, l-eżaminazzjoni tal-kontijiet tal-impriżi u ta’ reġistri oħra, l-ispezzjoni ta’ mezzi tat-trasport, l-ispezzjoni tal-bagalji u atti simili oħra. Kooperazzjoni amministrattiva : Skambju ta’ informazzjoni bejn l-Istati Membri fejn l-awtoritajiet tat-taxxa jgħinu lil xulxin u jikkooperaw mal-Kummissjoni skont ir-Regolament tal-Kunsill (KE) Nru 1798/2003 [9999] biex jiżguraw l-applikazzjoni korretta tal-VAT fuq provvisti ta’ oġġetti u servizzi, akkwiżizzjoni intra-Komunitarja ta’ oġġetti u importazzjoni ta’ oġġetti. Bħala regola, l-iskambji ta’ informazzjoni bejn l-Istati Membri jkopru kwalunkwe informazzjoni li tista’ tgħin fit-tiswir ta’ valutazzjoni korretta tal-VAT, inkluża kull informazzjoni marbuta ma’ każijiet speċifiċi. Isiru kemm fuq talba kif ukoll mingħajr talba minn qabel. L-Istat Membru tad-destinazzjoni : L-Istat Membru fejn jintbagħtu jew jiġu trasportati l-oġġetti minbarra dak fejn isseħħ l-importazzjoni. L-Istat Membru tal-importazzjoni : L-Istat Membru fejn l-oġġetti huma fiżikament importati fl-UE u rilaxxati għal ċirkolazzjoni ħielsa. Numru ta’ identifikazzjoni tal-VAT (in-nru tal-identità tal-VAT) : Numru individwali mogħti lil kull persuna taxxabbli li jkollha l-intenzjoni li tagħmel provvisti ta’ oġġetti jew servizzi, jew li tagħmel akkwisti għal skopijiet ta’ negozju. Kull numru għandu prefiss ta’ żewġ ittri li bihom l-Istat Membru li jkun ħarġu jiġi identifikat. Proċedura tar-Rilaxx : Proċedura simplifikata li biha l-operatur tas-suq jirċievi l-oġġetti direttament fl-istabbilimenti tiegħu/tagħha (jew il-post indikat) u normalment id-dikjarazzjoni doganali tiġi ppreżentata u l-oġġetti jiġu rilaxxati permezz ta’ daħla fir-reġistri proprji tal-operatur tas-suq. Profil tar-riskju : Kombinazzjoni ta’ kriterji tar-riskju u oqsma ta’ kontroll (eż. tip ta’ oġġetti, pajjiżi tal-oriġini) li tindika l-eżistenza ta’ riskju u twassal għal proposta biex titwettaq miżura ta’ kontroll. Meta dawn il-kriterji jiġu żviluppati fil-livell tal-UE wara qafas ta’ ġestjoni tar-riskju komuni, dawn ikunu magħrufa bħala profili tar-riskju tal-UE. Provvista Intra-Komunitarja : Provvista ta’ oġġetti mibgħuta jew trasportati lejn destinazzjoni barra t-territorju rispettiv tagħhom iżda fi ħdan il-Komunità, permezz jew f’isem il-bejjiegħ jew il-persuna li tikseb l-oġġetti, għal persuna taxxabbli jew persuna ġuridika mhux taxxabbli li taġixxi b’dan il-mod fi Stat Membru barra minn dak li fih beda d-dispaċċ jew it-trasport tal-oġġetti. Rilaxx tal-oġġetti : L-att li bih l-awtoritajiet doganali jagħmlu oġġetti disponibbli għall-iskopijiet stipulati mill-proċedura doganali li jkunu tpoġġew taħtha. SCAC : Il-Kumitat Permanenti dwar il-Kooperazzjoni Amministrattiva huwa kumitat regolatorju skont l-Artikolu 44 tar-Regolament tal-Kunsill (KE) Nru 1798/2003 li jassisti lill-Kummissjoni f’materji kif stabbiliti f’dak ir-Regolament. Huwa magħmul minn rappreżentanti tal-Istati Membri u ppresedut minn rappreżentant tal-Kummissjoni. Trasferiment : Id-dispaċċ jew it-trasport tal-oġġetti minn, jew f’isem, l-importatur għall-iskopijiet tan-negozju tiegħu lejn destinazzjoni barra mit-territorju tal-Istat Membru li fih issir l-importazzjoni, iżda fi ħdan il-Komunità. VAT : Taxxa fuq il-Valur Miżjud. VIES : Is-Sistema ta’ Skambju ta’ Informazzjoni dwar il-VAT hija network elettroniku sabiex tiġi trażmessa informazzjoni relatata mal-validità tan-numri ta’ identifikazzjoni tal-VAT ta’ kumpaniji reġistrati fl-Istati Membri. Barra minn hekk, informazzjoni relatata ma’ provvisti intra-Komunitarji (eżentati mit-taxxa) hija wkoll disponibbli għall-amministrazzjonijiet tal-Istati Membri permezz tal-VIES. L-informazzjoni relatata ma’ data ta’ reġistrazzjoni tal-VAT tiddaħħal mill-amministrazzjonijiet nazzjonali u pprovduti fid-databases nazzjonali għall-konsultazzjoni remota. Dan japplika wkoll għal provvisti intra-Komunitarji ddikjarati f’dikjarazzjonijiet rikapitulattivi. Is-sistema kienet ġiet stabbilita sabiex tikkumpensa għall-eliminazzjoni ta’ formalitajiet u kontrolli doganali. SOMMARJU EŻEKUTTIV I. Il-proċedura doganali 42 hija r-reġim li importatur juża sabiex jikseb eżenzjoni mit-taxxa meta l-oġġetti importati jkunu se jiġu ttrasportati lejn Stat Membru ieħor. Il-VAT hi dovuta fl-Stat Membru tad-destinazzjoni. II. L-għan tal-verifika tal-Qorti kien li jiġi vvalutat jekk il-kontroll dwar il-proċedura doganali 42 u l-proċessi relatati jevitaw jew jiżvelaw evażjoni tal-VAT. Oġġetti importati taħt din il-proċedura tar-riskju, li jibqgħu mhux intaxxati fl-Istat Membru ta’ importazzjoni, jew jiġu kkunsmati fl-Istat Membru tad-destinazzjoni mingħajr ma tintalab li titħallas il-VAT fuqhom. Għaldaqstant hemm riskju ta’ telf mid-dħul tal-VAT għall-Istati Membri. III. L-attivitajiet u l-proċeduri ta’ kontroll tal-awtoritajiet tad-dwana u tat-taxxa fi Stat Membru wieħed jista’ jkollhom effett dirett fuq id-dħul ta’ Stati Membri oħra. Il-VAT mhux miġbura għandha wkoll effett fuq l-għamla u l-inċidenza tar-Riżorsi Proprji tal-Unjoni. IV. Il-Qorti sabet li l-Kummissjoni ħadet passi raġonevoli biex ittejjeb il-qafas leġiżlattiv billi tipproponi li tiġi emendata d-Direttiva tal-VAT. Madankollu, dan il-qafas jeħtieġ li jiġi mtejjeb aktar. V. Il-Qorti sabet li l-kontroll ta’ din il-proċedura f’seba’ Stati Membri magħżula huwa defiċjenti għaliex: a) l-awtoritajiet doganali ma jiżgurawx il-validità u l-kompletezza ta’ data prinċipali; b) informazzjoni essenzjali mhijiex disponibbli għall-awtoritajiet tat-taxxa; u c) il-kontroverifika ta’ data prinċipali ma ssirx mill-awtoritajiet tat-taxxa fil-każijiet kollha. VI. Il-Qorti sabet li l-applikazzjoni tal-proċedura doganali 42 wasslet għal telf sinifikanti. Abbażi tar-riżultati tal-ittestjar tal-kampjun tagħha, l-ammont estrapolat tat-telf fl-2009 huwa ta’ madwar EUR 2200 miljun, li minnhom EUR 1800 miljun intefqu fis-seba’ Stati Membri magħżula u 400 miljun fil-21 Stat Membru tad-destinazzjoni tal-oġġetti importati fil-kampjun. Dan jirrappreżenta 29 % tal-VAT teoretikament applikabbli fuq l-ammont taxxabbli tal-importazzjonijiet kollha li saru taħt il-proċedura doganali 42 fl-2009 f’dawn is-seba’ Stati Membri. VII. Il-Kummissjoni għandha b’mod partikolari: a) Temenda s-CCIP biex timplimenta l-komunikazzjoni obbligatorja u uniformi ta’ data prinċipali għall-ġestjoni tal-eżenzjoni tal-VAT min-negozjant għall-awtoritajiet doganali. b) Tinkoraġixxi lill-Kunsill biex jaġixxi fuq il-proposta tagħha biex temenda d-Direttiva tal-VAT u żżomm l-importatur responsabbli b’mod konġunt u b’mod individwali għat-telf tal-VAT fl-Istat Membru tad-destinazzjoni fejn ma ngħatatx dikjarazzjoni rikapitulattiva tal-VAT minnu/minnha fil-ħin. c) Tinkoraġġixxi l-verifika awtomatika tal-validità tan-numri tal-Identità tal-VAT fis-sistemi ta’ approvazzjoni elettronika doganali tal-Istati Membri. d) Toħloq profil ta’ riskju tal-UE sabiex Stati Membri jkollhom approċċ komuni għat-twettiq ta’ kontrolli dokumentati orjentati lejn ir-riskju u każwali fuq importazzjonijiet taħt il-proċedura doganali 42, sabiex tivverifika t-trasport lejn Stat Membru ieħor u kondizzjonijiet oħrajn ta’ eżenzjoni, u l-korrettezza tal-ammont taxxabbli ta’ VAT. e) Tagħmel proposta biex temenda d-Direttiva tal-VAT sabiex tidentifika b’mod separat il-provvisti intra-Komunitarji wara li jkunu saru importazzjonijiet taħt din il-proċedura doganali fid-dikjarazzjonijiet rikapitulattivi tal-VAT tan-negozjanti biex tiġi ffaċilitata rikonċiljazzjoni bejn data doganali tat-taxxa fl-Istat Membru tal-importazzjoni. f) Tippreżenta proposta biex tistabbilixxi skambju awtomatiku dirett ta’ informazzjoni dwar tranżazzjonijiet suġġeti għal riskju taħt il-proċedura doganali 42 bejn l-awtoritajiet doganali tal-Istat Membru tal-importazzjoni u l-awtoritajiet tat-taxxa fl-Istat Membru tad-destinazzjoni. INTRODUZZJONI 1. Il-proċedura doganali 42 hija r-reġim li operatur tas-suq juża sabiex jikseb eżenzjoni tal-VAT meta l-oġġetti importati minn barra l-UE fl-Istat Membru ta’ importazzjoni jiġu ttrasportati lejn it-tieni Stat Membru [1]. Il-VAT tkun dovuta lil dan tal-aħħar, il-pajjiż tad-destinazzjoni. 2. Fin-nuqqas ta’ kontroll xieraq, l-oġġetti qed jirriskjaw li jibqgħu fl-Istati Membru ta’ importazzjoni mingħajr pagament tal-VAT jew li jiġu kkunsmati fl-Istat Membru tad-destinazzjoni mingħajr ma l-VAT tintalab li titħallas hemm. 3. Is-suċċess tal-proċedura doganali 42 jiddependi fuq: a) L-importatur [2] li jipprovdi informazzjoni kompluta u valida dwar il-VAT fid-dikjarazzjoni tal-importazzjoni. b) L-awtoritajiet doganali li jikkontrollaw din l-informazzjoni qabel ma jirrilixxaw l-oġġetti u mbagħad... c) ... jibagħtu l-informazzjoni lill-awtoritajiet tat-taxxa. d) L-awtoritajiet tat-taxxa jqabblu din l-informazzjoni ma’ dik inkluża fid-dikjarazzjoni rikapitulattiva tal-VAT ippreżentata mill-importatur. Din id-dikjarazzjoni telenka l-bejgħ kollu tal-importatur lil Stati Membri oħra. e) Din l-informazzjoni tkun disponibbli għal awtoritajiet tat-taxxa ta’ Stati Membri oħra li jużaw is-Sistema ta’ Skambju ta’ Informazzjoni dwar il-VAT (VIES). f) L-awtoritajiet tat-taxxa fl-Istat Membru tad-destinazzjoni li jiżguraw li l-VAT qed tintalab li titħallas hemmhekk billi jqabblu d-dikjarazzjoni tal-VAT tal-akkwirent mal-informazzjoni disponibbli fil-VIES. 4. Il-proċess jintwera fit-Tabella u l-qafas legali li jmexxi din il-proċedura hu stipulat fl-Anness I. TABELLA DIJAGRAMMA DWAR IMPORTAZZJONI KONFORMI TAĦT IL-PROĊEDURA DOGANALI 42 +++++ TIFF +++++ 5. L-evażjoni tal-VAT taffettwa l-interessi finanzjarji tal-Istati Membri. Din għandha impatt fuq il-baġit tal-UE minħabba li twassal għal Riżorsi Proprji bbażati fuq il-VAT. Dan it-telf huwa kkumpensat mir-riżorsa proprja bbażata fuq l-ING, li tgħawweġ il-kontribuzzjonijiet individwali tal-Istati Membri għall-baġit tal-UE. Barra minn dan, il-frodi tat-taxxa ddgħajjef il-funzjonament tas-suq intern u tevita l-kompetizzjoni leali. Il-Kaxxa tiddeskrivi użu ta’ frodi tipiku iżda fittizju tal-proċedura doganali 42. IL-KAXXA EŻEMPJU TIPIKU IMMA FITTIZJU TA’ UŻU TA’ FRODI TAL-PROĊEDURA DOGANALI 42 Jott li jiswa EUR 6,6 miljun jiġi importat fl-Istat Membru 1 taħt il-proċedura doganali 42 b’konsenja immedjata ddikjarata tal-jott għall-Istat Membru 2. Tliet snin wara, l-awtoritajiet doganali tal-Istat Membru 1 jagħmlu spezzjoni tal-jott fit-territorju tagħhom u jsibu li r-reġistrazzjoni tal-vapur turi li dan qatt ma kien fl-Istat Membru 2. Informazzjoni mibgħuta mill-awtoritajiet tat-taxxa tal-Istat Membru 2 turi li l-akkwirent iddikjarat f’dak l-Istat Membru ma kienx responsabbli għall-VAT. L-ammont tal-evażjoni tal-VAT fl-Istat Membru 1 huwa EUR 1,3 miljun. L-AMBITU U L-APPROĊĊ TAL-VERIFIKA MISTOQSIJIET TAL-VERIFIKA 6. L-għan prinċipali tal-verifika kien li jiġi vvalutat jekk il-Kummissjoni u l-Istati Membri stipulawx qafas ta’ kontroll u regolatorju effettiv fir-rigward ta’ din il-proċedura u jekk dan il-kontroll jevitax u jiżvelax l-evażjoni tat-taxxa. 7. Il-kwistjoni prinċipali tal-verifika fil-livell tal-Kummissjoni kienet jekk hemmx qafas regolatorju sod fil-ġlieda kontra l-evażjoni tal-VAT taħt il-proċerura doganali 42. 8. Fil-livell tal-Istat Membru, il-verifika vvalutat jekk id-dwana nazzjonali u l-awtoritajiet tat-taxxa jwettqux kontrolli effettivi fir-rigward ta’ din il-proċedura. L-AMBITU U L-APPROĊĊ TAL-VERIFIKA 9. Il-Qorti fasslet mudell ta’ kontroll (l-Anness II) ibbażat l-aktar fuq ir-rakkomandazzjonijiet tal-aqwa prattika oġġetti mill-Grupp tal-Proġett Fiscalis Nru 29 [3]. L-implimentazzjoni ta’ dan il-mudell ta’ kontroll kieku tgħin biex tiżgura l-ġestjoni soda ta’ din l-eżenzjoni tal-VAT. Il-Qorti wettqet valutazzjoni tal-qafas regolatorju mfassla mill-Kummissjoni. Din ivvalutat ukoll l-operazzjoni tal-approċċi tal-kontroll f’seba’ Stati Membri magħżula [4] flimkien mal-mudell ta’ kontroll tal-Qorti Ewropea tal-Awdituri. Dawn l-Istati Membri rrappurtaw ammont ikkombinat u taxxabbli ta’ oġġetti importati taħt il-proċedura doganali 42 fl-2009 ta’ 'il fuq minn EUR 40 biljun u ammontaw għal 68 % tal-valur tal-importazzjonijiet tal-UE taħt din il-proċedura fl-2009. 10. Din il-valutazzjoni saret permezz ta’ ttestjar ta’ kampjun każwali ta’ minimu ta’ 30 importazzjoni għal kull Stat Membru (total ta’ 219) skont il-proċedura doganali 42. 11. Il-Qorti fittxet ukoll konferma jekk il-VAT kinitx tabilħaqq intalbet li titħallas fil-21 Stat Membru tad-destinazzjoni [5] tal-oġġetti importati fil-kampjun. OSSERVAZZJONIJIET IL-KUMMISSJONI PPROPONIET TITJIB GĦALL-QAFAS REGOLATORJU TAL-UE IŻDA GĦAD BAQA’ AKTAR X’ISIR 12. Il-Kummissjoni għandha [6] objettiv speċifiku "li toħloq qafas għall-amministrazzjonijiet tat-taxxa tal-UE biex dawn ikunu jistgħu jiġġieldu l-frodi sabiex iżidu d-dħul tagħhom". Fil-qasam doganali, wieħed mill-objettivi speċifiċi huwa "li tiġi żgurata ġestjoni effettiva tal-Unjoni Doganali għall-benefiċċju taċ-ċittadini Ewropej, tal-operaturi ekonomiċi u tal-amministrazzjonijiet doganali billi tiġi żgurata applikazzjoni uniformi ta’ leġiżlazzjoni, it-trattament indaqs tal-operaturi ekonomiċi u permezz ta’ kompjuterizzazzjoni akbar". Il-Qorti rrevediet l-attivitajiet li qed twettaq il-Kummissjoni sabiex tikseb dawn l-objettivi fil-kuntest tal-proċedura doganali 42. 13. Il-Kummissjoni inkoraġġixxiet l-iskambju tal-aqwa prattiki għall-kontroll ta’ din il-proċedura li tuża l-fora disponibbli [7] u pproponiet biex ittejjeb il-qafas leġiżlattiv billi ta bidu għall-emenda tal-Artikolu 143 tad-Direttia tal-VAT. Din l-emenda tagħmel il-komunikazzjoni tan-Numri tal-Identità tal-VAT u l-evidenza tat-trasport maħsub għal Stat Membru ieħor, li huma essenzjali għall-ġestjoni ta’ din l-eżenzjoni tal-VAT mill-awtoritajiet doganali obbligatorji mill- 1 ta’ Jannar 2011 [8]. Madankollu, ir-rekwiżiti tad-Direttiva emendata kienu diġà daħlu fis-seħħ fl-2009 fis-seba’ Stati Membri magħżula taħt regoli doganali nazzjonali. IL-QAFAS REGOLATORJU MA JIŻGURAX IL-ĠESTJONI UNIFORMI U SODA TA’ DIN L-EŻENZJONI TAL-VAT MILL-AWTORITAJIET DOGANALI TAL-ISTATI MEMBRI ... 14. L-awtoritajiet doganali tas-27 Stat Membru għandhom jaġixxu "daqslikieku kienu ħaġa waħda" u l-operaturi ekonomiċi li jimportaw l-oġġetti taħt il-proċedura doganali 42 għandhom jingħataw trattament indaqs issir fejn issir l-importazzjoni. 15. Il-leġiżlazzjoni doganali [9] ma ġietx emendata biex tirrifletti r-rekwiżiti l-ġodda tad-Direttiva tal-VAT. Għaldaqstant l-implimentazzjoni uniformi mill-awtoritajiet doganali tal-komunikazzjoni tal-informazzjoni fil-paragrafu 13 mhijiex assigurata. 16. Il-kaxxi tad-dikjarazzjoni tal-importazzjoni doganali (normalment magħrufa bħala DAU) li l-importatur irid jimla biex jindika n-Numri tal-Identità tal-VAT hawn fuq huma użati b’mod differenti minn Stat Membru għall-ieħor. Dan in-nuqqas ta’ standard joħloq piż amministrattiv għal importatur li jopera f’aktar minn Stat Membru wieħed. L-indikazzjoni tal-pajjiż tal-kodiċi tad-destinazzjoni u evidenza oħra tat-trasport maħsub għal Stat Membru ieħor mhijiex meħtieġa mis-CCIP. 17. Id-Direttiva tal-VAT teħtieġ l-importatur jikkomunika n-Numri tal-Identità tal-VAT fil-ħin tal-importazzjoni bħala kondizzjoni għall-eżenzjoni. Madankollu l-leġiżlazzjoni doganali ma teħtieġx li dawn jiġu kkomunikati fil-ħin meta tkun qed tintuża l-proċedura tar-rilaxx. Taħt din il-proċedura simplifikata n-Numri tal-Identità tal-VAT jiġu kkomunikati biss fi stadju aktar tard meta l-oġġetti jkunu ġew rilaxxati. ... U L-QAFAS REGOLATORJU MA JIŻGURAX LI L-INFORMAZZJONI LI TIKKONĊERNA DAWN IT-TRANŻAZZJONIJIET TKUN DEJJEM DISPONIBBLI GĦALL-AWTORITAJIET TAT-TAXXA FL-ISTAT MEMBRU TAD-DESTINAZZJONI 18. It-trażmissjoni mħaffa ta’ informazzjoni għall-awtoritajiet tat-taxxa tal-Istat Membru tad-destinazzjoni li tikkonċerna provvisti intra-Komunitarji wara l-importazzjonijiet taħt il-proċedura doganali 42, hija essenzjali għal sejbien bikri tal-evażjoni tat-taxxa. 19. Il-Kunsill, b’inizjattiva tal-Kummissjoni, naqqas il-perjodu ta’ rappurtar tad-dikjarazzjonijiet rikapitulattivi u l-limitu taż-żmien għall-iskambjar tal-informazzjoni tagħhom bejn l-Istati Membri. B’riżultat ta’ dan, mill-bidu tal-2010, id-dikjarazzjonijiet rikapitulattivi għandhom jiġu ppreżentati kull xahar [10] u ġiet stabbilta data ta’ skadenza ta’ xahar għall-iskambju tagħhom bejn l-Istati Membri [11]. Dan ġie implimentat f’sitta mill-Istati Membri verifikati. Madankollu, il-Kummissjoni ma setgħetx tevita s-sitwazzjoni li nstabet mill-Qorti fid-Danimarka li biha l-operaturi tas-suq għadhom qegħdin jippreżentaw dikjarazzjonijiet rikapitulattivi tal-VAT kull tliet xhur fl-2011. 20. L-emenda proposta mill-Kummissjoni għad-Direttiva tal-VAT biex iżżomm l-operatur tas-suq flimkien u separatament responsabbli għat-telf tal-VAT ikkawżat meta dan tal-aħħar jonqos milli jippreżenta dikjarazzjoni rikapitulattiva tal-VAT, għadha ma ġietx approvata mill-Kunsill. In-nuqqas tat-tfigħ tad-dikjarazzjoni rikapitulattiva jimpedixxi l-informazzjoni dwar dawn it-tranżazzjonijiet milli tasal lill-Istat Membru tad-destinazzjoni. 21. Fl-opinjoni tal-Qorti, meta l-awtoritajiet doganali tal-Istat Membru ta’ importazzjoni jqis importazzjoni bħala partikolarment riskjuża [12], dawn għandhom jibagħtu n-Numri tal-Identità tal-VAT u l-ammont taxxabbli tal-VAT immedjatament wara li ssir l-importazzjoni direttament lill-awtoritajiet tat-taxxa fl-Istat Membru tad-destinazzjoni, forma ta’ sistema ta’ twissija bikrija. 22. L-ebda tali sistema li tikkonċerna l-importazzjonijiet ma teżisti taħt din il-proċedura, minkejja l-fatt li l-Kunsill talab lill-Kummissjoni biex tressaq il-proposta leġiżlattiva neċessarja sal-aħħar tal-2010 [13]. 23. Il-Kummissjoni ħarġet linji gwida għall-awtoritajiet doganali dwar il-verifika ta’ dawn l-importazzjonijiet. Dawn il-linji gwida jagħtuhom parir biex jużaw "għajnuna reċiproka" sabiex jitolbu aktar informazzjoni minn Stati Membri oħra minflok ma jużaw l-arranġamenti ta’ kooperazzjoni amministrattiva fis-seħħ [14]. 24. B’riżultat ta’ dan, tnejn mill-awtoritajiet doganali tal-Istat Membru [15] verifikat bagħtu talbiet ta’ għajnuna reċiproka lill-kontrapartijiet tagħhom fl-Istat Membru tad-destinazzjoni finali meta dawn kellhom tħassib dwar ir-realtà tat-trasport tal-oġġetti ta’ dan ta’ l-aħħar [16]. B’mod parallel, dawn kien imisshom użaw arranġamenti ta’ kooperazzjoni amministrattiva tal-VAT. Taħt l-għajnuna reċiproka, l-awtoritajiet doganali ma jibagħtux neċessarjament l-informazzjoni lill-awtoritajiet tat-taxxa u għalhekk hemm riskju li dawn tal-aħħar mhumiex konxji li l-oġġetti jibqgħu ma jiġux intaxxati fit-territorju tagħhom. KONTROLL FI STATI MEMBRI HUWA NIEQES ... 25. Is-sezzjoni preċedenti turi li l-qafas regolatorju jeħtieġ li jitjieb aktar minħabba li ma jiżgurax b’mod sħiħ li l-informazzjoni t-tajba hija disponibbli għall-awtoritajiet tat-taxxa fl-Istat Membru tad-destinazzjoni. L-Istati Membri huma primarjament responsabbli għall-prevenzjoni, id-deterrenza, is-sejbien u l-korrezzjoni ta’ frodi tal-VAT. Fil-każ tal-proċedura doganali 42, l-azzjonijiet ta’ Stat Membru wieħed jistgħu jkollhom effett dirett fuq il-VAT irċevuta minn Stat Membru ieħor. 26. Is-sezzjoni li ġejja tiddeskrivi kif seba’ Stati Membri li l-arranġamenti tagħhom għall-proċedura doganali 42 li l-Qorti vverifikat, issodisfaw ir-responsabbiltajiet tagħhom. L-osservazzjonijiet huma bbażati fuq: a) tqabbil bejn l-arranġamenti tagħhom u l-mudell ta’ kontroll tal-Qorti (ara l-Anness III); b) analiżi tar-rispett tal-Istati Membri għall-ħtiġijiet sostantivi ta’ din il-proċedura (ara l-Anness IV); c) informazzjoni miksuba minn 21 Stat Membru tad-destinazzjoni (ara n-nota 6 f’qiegħ il-paġna) dwar jekk il-VAT kinitx mitluba li tiġi mħallsa fit-territorju tagħhom (ara l-Anness V). AWTORITAJIET DOGANALI FL-ISTATI MEMBRI VERIFIKATI MA JIŻGURAWX IL-VALIDITÀ U L-KOMPLETEZZA TA’ DATA U T-TWETTIQ TA’ KONDIZZJONIJIET OĦRAJN TA' EŻENZJONI L-IMPORTATURI GĦANDHOM JIPPROVDU NUMRI TAL-IDENTITÀ TAL-VAT LILL-AWTORITAJIET DOGANALI FIL-MUMENT TAL-IMPORTAZZJONI 27. Jekk Numri tal-Identità tal-VAT mhumiex ipprovduti, l-awtoritajiet doganali ma jistgħux jiġbdu l-attenzjoni lill-awtoritajiet tat-taxxa fl-Istat Membru tal-importazzjoni dwar importazzjonijiet taħt din il-proċedura. Jekk ma jkunux validi, l-informazzjoni li tikkonċerna dawn it-tranżazzjonijiet mhux se tiġi aċċettata mill-VIES u b’hekk ma tasalx għand l-awtoritajiet tat-taxxa fl-Istat Membru tad-destinazzjoni. 28. Fl-2009, l-indikazzjoni ta’ dawn in-Numri tal-Identità tal-VAT fid-DAU kienet diġà obbligatorja fis-seba’ Stati Membri magħżula skont ir-regoli doganali nazzjonali. Madankollu, in-Numru tal-Identità tal-VAT tal-importatur ma kienx indikat f’ħafna każijiet fid-DAU fi Spanja, fi Franza u fl-Awstrija, u n-Numru tal-Identità tal-VAT tal-benefiċjarju finali tal-oġġetti ma kienx muri fid-DAU fl-importazzjonijiet kollha magħżula fil-kampjun fil-Belġju, fid-Danimarka u fi Franza (ara l-punti 1 u 3 tal-Anness III). 29. Is-sistema ta’ approvazzjoni elettronika doganali twettaq verifikazzjoni awtomatika fil-VIES tal-validità tan-Numru tal-Identità tal-VAT fid-Danimarka u fis-Slovenja biss. L-istess verifikazzjoni ssir biss fir-rigward tan-Numru tal-Identità tal-VAT tal-benefiċjarju finali fi Spanja. Madankollu din il-verfikazzjoni ma titwettaqx fl-ebda wieħed mill-Istati Membri miżjura qabel ma l-oġġetti jiġu rilaxxati għal ċirkolazzjoni ħielsa meta jiġu importati taħt il-Proċedura tar-Rilaxx. Fil-Belġju kien possibbli li oġġetti jkunu importati taħt il-proċedura doganali 42 bit-turija ta’ Numru falz tal-Identità tal-VAT fid-DAU (ara l-punti 2, 3, u 4 tal-Anness III). 30. Bħala riżultat, każijiet fejn in-Numru tal-Identità tal-VAT tal-importatur ma kienx validu fiż-żmien tal-importazzjoni kien ta’ 17 mill-219-il importazzjoni fil-kampjun. Dawn l-importazzjonijiet saru fi Spanja u fl-Awstrija (ara l-punt 1 tal-Anness IV). In-Numru tal-Identità tal-VAT finali tal-benefiċjarju ma kienx validu fiż-żmien tal-importazzjoni fi 12-il importazzjoni mill-219-il importazzjoni fil-kampjun. Dawn l-importazzjonijiet kienu fil-Belġju, fid-Danimarka, fi Franza u fl-Awstrija (ara l-punt 2 tal-Anness IV). L-OĠĠETTI JRIDU JITILQU FIŻIKAMENT MIT-TERRITORJU TAL-ISTAT MEMBRU TAL-IMPORTAZZJONI 31. Fil-mument tal-importazzjoni, irid ikun diġà ċert li l-oġġetti huma intenzjonati li jkunu trasportati mill-Istati Membri li jimportaw għal Stat Membru ieħor. Fl-opinjoni tal-Qorti [17], il-oġġetti għandhom jiġu trasportati wara l-importazzjoni mingħajr ma jiġu pproċessati f’oġġetti ta’ natura differenti. L-evidenza li l-oġġetti importati huma intenzjonati li jkunu trasportati (pereżempju, in-numru tad-dokument tat-trasport) għandha tiġi pprovduta lill-awtoritajiet doganali mill-importatur meta mitluba. Dan jista’ jiġi żgurat billi ssir referenza għal din l-evidenza fid-DAU u bl-indikazzjoni tal-kodiċi tal-pajjiż tad-destinazzjoni fiha. 32. Id-DAU ġie aċċettat u s’issa ma kellu l-ebda referenza għall-evidenza tat-trasport intenzjonat lil Stat Membru ieħor f’205 mill-219-il importazzjoni fil-kampjun. Anke fi Spanja, fejn huwa obbligatorju li jiġi reġistrat fid-DAU n-numru tad-dokument tat-trasport għall-Istat Membru tad-destinazzjoni, dan ma sarx f’20 minn 30 importazzjoni verifikata (ara l-punti 5 u 6 tal-Anness III). 33. Kif ġie deċiż mill-Qorti tal-Ġustizzja [18], l-eżenzjoni mill-VAT tal-provvista intra-Komunitarja ta’ oġġetti tkun applikabbli biss meta l-importatur juri li l-oġġetti fiżikament telqu l-Istat Membru li qed jimporta. 34. L-ebda evidenza ma ġiet ipprovduta li l-oġġetti fiżikament telqu t-territorju tal-Istat Membru li qed jimporta f’36 mill-219-il importazzjoni tal-kampjun. Dan kien partikolarment il-każ fil-Belġju (ara l-punt 3 tal-Anness IV). Barra dan, f’żewġ każijiet fil-Belġju u f’każ wieħed fi Spanja, l-oġġetti ddikjarati kienu partijiet ta’ karozza waqt li l-oġġetti pprovduti lill-Istat Membru tad-destinazzjoni kienu karozzi lesti. F’każijiet bħal dawn, huwa diffiċli ħafna li jiġi żgurat li l-oġġetti kollha importati jkunu verament ġew trasportati lil Stat Membru ieħor (Ara l-punt 4 tal-Anness IV). KONTROLLI EX-POST JIŻGURAW AKTAR LI KONDIZZJONIJIET GĦAL EŻENZJONI HUMA SODISFATTI 35. Kontrolli ex-post każwali u bbażati fuq riskji dwar it-twettiq ta’ dawn il-kondizzjonijiet ta’ eżenzjoni u oħrajn (ara l-punti 1 sa 5 tal-Anness IV) jgħinu jiżguraw li ma jiġix evitat il-pagament tal-VAT. Kontrolli bħal dawn kienu nieqsa fil-Belġju u fid-Danimarka (ara l-punt 9 tal-Anness III). INFORMAZZJONI ESSENZJALI MA KINITX DISPONIBBLI DATA DWAR IMPORTAZZJONIJIET TAĦT IL-PROĊEDURA DOGANALI 42 GĦANDHA TKUN DISPONIBBLI GĦALL-AWTORITAJIET TAT-TAXXA TAL-ISTAT MEMBRU TAL-IMPORTAZZJONI 36. L-informazzjoni rilevanti reġistrata fis-sistema elettronika ta’ approvazzjoni doganali għandha, fl-opinjoni tal-Qorti, tintbagħat awtomatikament lill-awtoritajiet tat-taxxa fl-Istat Membru tal-importazzjoni. L-importazzjonijiet kollha magħżula fil-kampjun kienu notifikati lill-awtoritajiet tat-taxxa f’ħamsa [19] mis-seba’ Stati Membri verifikati imma mhux fl-Awstrija u b’mod partikolari, fi Franza (ara l-punt 10 tal-Anness III). Madankollu l-utilità tad-data trażmessa għandha limitazzjonijiet serji fil-Belġju u fl-Isvezja. 37. Il-Qorti nnotat li fil-Belġju hemm każijiet fejn id-DAU jirreġistra biss punt wieħed għal oġġetti destinati għal konsenja ulterjuri lil numru ta’ Stati Membri oħrajn, mingħajr tqassim tal-ammont relatat ma’ kull wieħed minnhom. Dan jimpedixxi lill-awtoritajiet tat-taxxa milli jwettqu tqabbil sinifikanti bejn id-data riċevuta mill-awtoritajiet doganali u dikjarazzjoni rikapitulattiva tal-VAT. 38. Fl-Isvezja, l-awtoritajiet tat-taxxa ma setgħux jidentifikaw in-Numru tal-Identità tal-VAT tar-rappreżentanti tat-taxxa fl-informazzjoni riċevuta mill-awtoritajiet doganali. Hawnhekk ukoll, ma setgħetx issir analiżi komparattiva ta’ data doganali mad-dikjarazzjoni rikapitulattiva tal-VAT. IL-PROVVISTA INTRA-KOMUNITARJA GĦANDHA TIĠI RRAPPURTATA FID-DIKJARAZZJONI RIKAPITULATTIVA TAL-VAT U L-INFORMAZZJONI GĦANDHA TKUN DISPONIBBLI LILL-AWTORITAJIET TAT-TAXXA TAL-ISTAT MEMBRU TAD-DESTINAZZJONI PERMEZZ TAL-VIES 39. L-awtoritajiet tat-taxxa għandhom jiżguraw li informazzjoni kompluta, f’waqtha u preċiża li tikkonċerna l-provvisti jew it-trasferimenti intra-Komunitarji ta’ importazzjonijiet li jsiru taħt din il-proċedura tkun disponibbli lill-Istat Membru tad-destinazzjoni bl-użu tal-VIES. 40. Fl-Awstrija, fis-Slovenja u fl-Isvezja, in-negozjanti sistematikament jirrapportaw il-valur statistiku jew il-valur doganali tal-importazzjoni qabel il-provvista intra-Komunitarja fid-dikjarazzjoni rikapitulattiva tal-VAT. Dawn il-valuri huma inqas mill-ammont taxxabbli tal-VAT tal-importazzjoni minħabba li dan tal-aħħar jinkludi ħlasijiet oħrajn bħal spejjeż ta’ trasport, dazji u dazji tas-sisa [20]. B’hekk, ammonti mnaqqsa huma trażmessi fil-VIES lil Stati Membri oħrajn li ma jistgħux jivvalutaw il-bażi korretta tal-VAT. META INFORMAZZJONI LI TIKKONĊERNA TRANŻAZZJONIJIET MA TISTAX TIĠI TRAŻMESSA PERMEZZ TAL-VIES, DIN GĦANDHA TIĠI SKAMBJATA B’MEZZI OĦRAJN 41. Fi Spanja, 15-il oġġett mit-30 oġġett magħżula fil-kampjun kienu importati minn kumpaniji mwaqqfa fi Stat Membru ieħor mhux identifikati għal raġunijiet ta’ VAT [21] u li ma kinux ħatru rappreżentant tat-taxxa. Il-provvisti u t-trasferimenti intra-Komunitarji li saru wara importazzjonijiet bħal dawn b’hekk m’għandhomx jiġu rappurtati fid-dikjarazzjoni rikapitulattiva tal-VAT/VIES. 42. L-awtoritjiet Spanjoli tat-taxxa ma informawx Stati Membri oħrajn li qed jagħmlu użu mill-"iskambju ta’ informazzjoni mingħajr talba minn qabel" minħabba li skambji bħal dawn jew mhumiex obbligatorji [22] inkella ma ġewx previsti minn qabel għal tranżazzjonijiet wara li jkunu saru importazzjonijiet taħt il-proċedura doganali 42 [23]. IL-KONTROVERIFIKA TA’ DATA PRINĊIPALI MA TITWETTAQX FIL-KAŻIJIET KOLLHA 43. Sabiex jinsabu każijiet fejn ma tingħatax id-dikajarazzjoni rikapitulattiva u biex tiġi żgurata l-kompletezza tagħha, l-awtoritajiet tat-taxxa għandhom jimplimentaw tqabbil sistematiku awtomatizzat bejn l-ammont taxxabbli tal-VAT ta’ importazzjonijiet reġistrati mill-awtoritajiet doganali bl-ammont tal-provvisti intra-Komunitarji jew trasferimenti ddikjarati fid-dikjarazzjoni rikapitulattiva. L-ammonti f’din tal-aħħar għandhom ikunu mill-inqas indaqs għal dawk ta’ qabel. Jekk dan mhuwiex il-każ, ikunu neċessarji aktar investigazzjonijiet b’rigward għall-fatturi ta’ riskju li jirriżultaw fil-każ. 44. Is-Slovenja hija l-uniku Stat Membru li implimenta rikonċiljazzjoni effettiva. Din tagħmel użu minn għodda tal-IT biex awtomatikament tqabbel data ma’ data fid-dikjarazzjonijiet rikapitulattivi rilevanti tal-VAT. Id-differenzi huma enfasizzati u assenjati lil spettur tat-taxxa għal aktar investigazzjonijiet. Madankollu, dan jikkunsidra l-ammont statistiku u mhux l-ammont taxxabbli tal-VAT (ara l-punt 11 tal-Anness III). 45. Fl-opinjoni tal-Qorti, l-awtoritajiet tat-taxxa fl-Istat Membru tad-destinazzjoni għandhom jagħmlu kontroverifika tad-data li tkun waslet minn Stati Membri oħrajn permezz tal-VIES mad-dikjarazzjoni tal-VAT mogħtija mir-riċevitur tal-oġġetti. 46. F’10 każijiet tal-kampjun, il-provvista intra-Komunitarja kienet rappurtata lill-Istat Membru tad-destinazzjoni permezz tal-VIES imma dawn l-Istati Membri tad-destinazzjoni informaw lill-Qorti li l-akkwiżizzjoni sussegwenti intra-Komunitarja ma kinitx ġiet rappuratata min-negozjant fid-dikjarazzjoni tiegħu tal-VAT. Kontroverifika bejn il-VIES u d-dikjarazzjoni tal-VAT kieku kienet twissi lill-Istati Membri dwar din id-diskrepanza. ... U TOĦLOQ TELF FIL-ĠBIR TAL-VAT 47. Żbalji li nstabu fit-testijiet elenkati fl-Anness IV li saru mill-Qorti fuq kampjun ta’ 219-il importazzjoni li saru fl-2009 jew għandhom impatt finanzjarju dirett fl-Istat Membru tal-importazzjoni jew impatt potenzjali fil-ġbir tal-VAT tal-Istat Membru tad-destinazzjoni. L-ammont estrapolat ta’ telf kien ta’ madwar EUR 2200 miljun li minnhom 1800 miljun kienu mħallsa f’seba’ Stati Membri verifikati [24] u 400 miljun fil-21 Stat Membru tad-destinazzjoni tal-oġġetti importati fil-kampjun [25]. Fis-seba’ Stati Membri dan jirrappreżenta 29 % tal-VAT teoretikament applikabbli [26] fuq l-ammont taxxabbli tal-importazzjonijiet kollha li saru taħt il-proċedura doganali 42 fl-2009. 48. It-telf estrapolat ta’ EUR 400 miljun seħħ fl-Istati Membri tad-destinazzjoni għal żewġ raġunijiet: ingħatat informazzjoni inkompleta mill-Istat Membru tal-importazzjoni [27]. Dan jammonta għal iktar minn EUR 150 miljun ta’ telf estrapolat; u l-informazzjoni li wasslet mill-Istat Membru tal-importazzjoni ma kinitx użata b’mod xieraq: ma kinitx kontroverifikata mad-dikjarazzjonijiet tal-VAT tar-riċevituri. Dan jammonta għal madwar EUR 250 miljun ta’ telf estrapolat. 49. L-importazzjonijiet tal-kampjun magħżul fis-seba’ Stati Membri tal-importazzjoni kellhom jiġu segwiti bi provvisti intra-Komunitarji jew trasferimenti lejn 21 Stat Membru. Il-Qorti talbet lil dawn il-21 Stat Membru tad-destinazzjoni biex jikkonfermaw li l-oġġetti importati kienu verament ipprovduti jew trasferiti lil tieni Stat Membru u li l-akkwiżizzjonijiet korrispondenti ġew iddikjarati lill-awtoritajiet tat-taxxa mir-riċevitur rispettiv tal-oġġetti. Mill-213-il oġġett [28] li ntbagħtu għall-konferma, waslu tweġibiet għal 175 minnhom [29]. F’20 (11 %) minn dawn kien rappurtat li l-VAT ma kinitx intalbet titħallas fl-Istat Membru tad-destinazzjoni. Aktar dettalji huma pprovduti fl-Anness IV. KONKLUŻJONIJIET U RAKKOMANDAZZJONIJIET 50. Il-Qorti sabet li l-Kummissjoni tejbet il-qafas regolatorju iżda għad baqa’ aktar x’isir. Sabet ukoll li l-kontroll fi Stati Membri huwa nieqes. 51. L-applikazzjoni tal-proċedura doganali 42 wasslet għal telf sinifikanti. Abbażi tar-riżultati tal-ittestjar tal-kampjun, l-ammont estrapolat tat-telf fl-2009 huwa ta’ madwar EUR 2200 miljun, li minnhom 1800 miljun intefqu fis-seba’ Stati Membri verifikati u 400 miljun fl-Istati Membri tad-destinazzjoni tal-oġġetti importati fil-kampjun. Dan jirrappreżenta 29 % tal-VAT teoretikament applikabbli fuq l-ammont taxxabbli tal-importazzjonijiet kollha li saru taħt il-proċedura doganali 42 fl-2009 f’dawn is-seba’ Stati Membri (ara l-paragrafu 47). 52. Il-qafas regolatorju jippermetti għall-ġbir ta’ data prinċipali għall-ġestjoni ta’ din l-eżenzjoni tal-VAT fiż-żmien tal-importazzjoni. Madankollu għandu jsir sforz ulterjuri biex jiġi żgurat il-grad neċessarju ta’ uniformità fil-ġestjoni tal-għoti ta’ din l-eżenzjoni tal-VAT minn awtoritajiet doganali bejn l-Istati Membri sabiex jinkiseb dan il-għan biex "jaġixxu bħala ħaġa waħda". Id-differenzi jistgħu jkunu sfruttati minn persuni li jwettqu frodi (ara l-paragrafi 14 sa 17). IR-RAKKOMANDAZZJONI 1 Il-Kummissjoni għandha temenda s-CCIP biex timplimenta l-komunikazzjoni obbligatorja u uniformi fiż-żmien tal-importazzjoni tan-Numri rilevanti tal-Identità tal-VAT, ir-referenza għall-evidenza tat-trasport intenzjonat lill-Istat Membru tad-destinazzjoni finali, l-identifikazzjoni ta’ din tal-aħħar u tal-ammont taxxabbli tal-VAT tal-importazzjoni. Din għandha tapplika b’mod ugwali għal Proċeduri tar-Rilaxx. 53. L-introduzzjoni ta’ responsabbiltà konġunta u individwali għal meta ma tiġix rappurtata informazzjoni relatata ma’ tranżazzjonijiet intra-Komunitarji wara li jkunu saru importazzjonijiet taħt din il-proċedura għandha tippermetti sejbien bikri tal-evażjoni tal-VAT (ara l-paragrafu 20). IR-RAKKOMANDAZZJONI 2 Il-Kummissjoni għandha tinkoraġġixxi lill-Kunsill biex jaġixxi fuq il-proposta biex temenda d-Direttiva tal-VAT sabiex iżżomm l-importatur responsabbli (jew ir-rappreżentant tiegħu tat-taxxa) flimkien u separatament għat-telf tal-VAT fl-Istat Membru tad-destinazzjoni fejn ma ngħatatx dikjarazzjoni rikapitulattiva tal-VAT min-naħa tiegħu. 54. Il-koeżistenza ta’ żewġ kanali ta’ komunikazzjoni (għajnuna reċiproka fil-qasam doganali u tal-kooperazzjoni amministrattiva għal raġunijiet tal-VAT) bejn l-Istati Membri u l-awtoritajiet ta’ tipi differenti (dazju u taxxa), tfixkel komunikazzjoni mingħajr problemi u semplifikata bejn l-awtoritajiet kompetenti u timpedixxi li tintalab li titħallas il-VAT fl-Istat Membru tad-destinazzjoni finali (ara l-paragrafi 23 sa 24). IR-RAKKOMANDAZZJONI 3 Il-Kummissjoni għandha tipprovdi gwida lill-awtoritajiet kompetenti tal-Istati Membri sabiex tikkjarifika meta għandha tintuża għajnuna reċiproka jew kooperazzjoni amministrattiva. 55. Kontrolli doganali u ta’ taxxa mhux dejjem jaħdmu b’mod effettiv meta jkollhom x’jaqsmu mal-eżenzjoni tal-VAT fuq l-importazzjoni bl-użu tal-proċedura doganali 42. Każijiet ta’ nonkonformità ma’ kondizzjonijiet ta’ eżenzjoni tal-VAT, eż. l-użu ta’ Numri tal-Identità tal-VAT invalidi u rekwiżiti sostantivi, bħall-korrettezza tal-ammont taxxabbli tal-VAT jew il-preżentazzjoni ta’ dikjarazzjonijiet rikapitulattivi kompluti, korretti u fil-ħin, instabu fl-Istati Membri kollha li nżaru (ara l-paragrafi 27 sa 35, 39 u 40). IR-RAKKOMANDAZZJONIJIET 4 U 5 4. Il-Kummissjoni għandha tinkoraġġixxi l-verifikazzjoni awtomatika tal-validità tan-Numri tal-Identità tal-VAT fil-VIES fis-sistemi ta’ approvazzjoni elettronika doganali tal-Istati Membri. 5. Il-Kummissjoni għandha toħloq profil tar-riskju tal-UE sabiex l-Istati Membri jkollhom approċċ komuni biex iwettqu kontrolli orjentati fuq ir-riskju u kontrolli dokumentarji każwali fuq importazzjonijiet taħt il-proċedura 42 sabiex jiġi verifikat it-trasport lejn Stat Membru ieħor u kondizzjonijiet ta’ eżenzjoni oħra u l-korrettezza tal-ammont taxxabbli tal-VAT. 56. Il-ġestjoni tal-eżenzjoni tal-VAT minn żewġ awtoritajiet differenti (dazju u taxxa) tfixkel l-effikaċja tal-kontrolli minħabba li m’hemmx komunikazzjoni mingħajr problemi bejniethom dwar importazzjonijiet taħt din il-proċedura (ara l-paragrafi 36 sa 38). 57. Skambju awtomatizzat ta’ informazzjoni kompluta u preċiża permezz tal-VIES bejn l-awtoritajiet tat-taxxa ta’ Stati Membri tiddependi fuq id-dispożizzjoni tal-importatur biex jippreżenta dikjarazzjoni kompluta rikapitulattiva tal-VAT lill-awtoritajiet tat-taxxa. Il-verifika sabet ftit kontroverifiki sistematiċi ta’ informazzjoni bejn data doganali u tat-taxxa fl-Istat Membru tal-importazzjoni (ara l-paragrafi 43 u 44). IR-RAKKOMANDAZZJONI 6 Il-Kummissjoni għandha tagħmel proposta biex tiġi emendata Direttiva tal-VAT sabiex tidentifika b’mod separat il-provvisti intra-Komunitarji wara li jkunu saru importazzjonijiet taħt din il-proċedura fid-dikjarazzjonijiet rikapitulattivi tal-VAT tan-negozjanti. Din għandha tippermetti rikonċiljazzjoni effettiva bejn data doganali u tat-taxxa fl-Istat Membru tal-importazzjoni. 58. Meta jiġi skopert ex-post li l-importatur mhuwiex reġistrat għal raġunijiet ta’ VAT u ma ħatarx rappreżentant tat-taxxa fl-Istat Membru tal-importazzjoni, l-informazzjoni li tikkonċerna l-provvisti intra-Komunitarji se tasal għand l-awtoritajiet tat-taxxa tal-Istat Membru tad-destinazzjoni biss jekk dawk fl-Istat Membru tal-importazzjoni jkunu disposti li jibagħtuha mingħajr talba minn qabel minħabba li attwalment dan l-iskambju ta’ informazzjoni mhuwiex obbligatorju (ara l-paragrafi 41 u 42). IR-RAKKOMANDAZZJONI 7 Il-Kummissjoni għandha tressaq proposta biex tinbidel il-leġiżlazzjoni sabiex l-Istati Membri jkunu obbligati biex jagħmlu l-iskambju neċessarju tal-informazzjoni għat-talba ta’ ħlas korrett tal-VAT fl-Istat Membru tad-destinazzjoni mingħajr talba minn qabel. 59. It-talba għall-ħlas tal-VAT fl-Istat Membru tad-destinazzjoni tiddependi wkoll fuq ir-rieda tad-destinatarju finali li jiddikjara l-akkwiżizzjoni intra-Komunitarju fid-dikjarazzjoni tal-VAT. Informazzjoni kompluta u rilevanti mhux dejjem tintbagħat taħt kooperazzjoni amministrattiva lill-awtoritajiet tat-taxxa fl-Istat Membru tad-destinazzjoni jew dawk tal-aħħar ma jagħmlux kontroverifiki sistematiċi tal-informazzjoni li tkun wasslet taħt kooperazzjoni amministrattiva bid-dikjarazzjonijiet tal-VAT (ara l-paragrafi 45 u 46). IR-RAKKOMANDAZZJONI 8 Il-Kummissjoni għandha tippreżenta proposta biex tistabbilixxi skambju awtomatiku dirett ta’ informazzjoni dwar tranżazzjonijiet suġġetti għal riskju taħt il-proċedura doganali 42 bejn l-awtoritajiet doganali tal-Istat Membru ta’ importazzjoni u l-awtoritajiet tat-taxxa fl-Istat Membru tad-destinazzjoni (sistema ta’ twissija bikrija). Dan ir-Rapport ġie adottat mill-Awla IV, immexxija mis-Sur Igors LUDBORŽS, Membru tal-Qorti tal-Awdituri, fil-Lussemburgu fil-laqgħa tagħha tal- 11 ta’ Ottubru 2011. Għall-Qorti tal-Awdituri +++++ TIFF +++++ Vítor Manuel da Silva Caldeira President [9999] Ir-Regolament tal-Kummissjoni (KE) Nru 1798/2003 tas- 7 ta’ Ottubru 2003 dwar il-kooperazzjoni amministrattiva fil-qasam tat-taxxa fuq il-valur miżjud u li jħassar ir-Regolament (KEE) Nru. 218/92 (ĠU L 264, 15.10.2003, p. 1). [1] Din il-proċedura hi komunement magħrufa bħala l-proċedura doganali 42 għaliex f’dawn każijiet l-importatur tal-oġġetti jrid jindika fil-kaxxa 37 tad-DAU, kodiċi li jibda biċ-ċifri 42. Meta l-oġġetti jiġu importati mill-ġdid, il-kodiċi 63 għandu jkun indikat minflok. Għall-iskopijiet ta’ dan ir-rapport, ir-referenzi għal proċedura doganali 42 jinkludu l-proċedura doganali 63. [2] Importatur li mhuwiex reġistrat għal skopijiet tal-VAT fl-Istati Membri tal-importazzjoni jista’ juża rappreżentant tat-taxxa biex jissodisfa l-obbligi tat-taxxa tiegħu. [3] Il-Grupp tal-Proġett Fiscalis Nru 29 dwar l-abbuż tar-regoli tal-VAT fuq l-importazzjoni. Dan il-Grupp huwa magħmul minn esperti mill-Istati Membri. [4] Il-Belġju, id-Danimarka, Spanja, Franza, l-Awstrija, is-Slovenja u l-Isvezja. [5] Il-Belġju, il-Bulgarija, ir-Repubblika Ċeka, id-Danimarka, il-Ġermanja, l-Irlanda, Spanja, l-Italja, il-Litwanja, l-Ungerija, Malta, il-Pajjiżi l-Baxxi, ir-Rumanija, l-Awstrija, il-Polonja, il-Portugall, is-Slovakkja, il-Finlandja, l-Isvezja u r-Renju Unit. [6] Id-dikjarazzjoni ta’ attività tad-DĠ TAXUD tan-nefqa operazzjonali li takkumpanja l-abbozz preliminari tal-baġit għall-2010. [7] Il-gruppi ta’ esperti Fiscalis, SCAC, il-Kumitat tal-Kodiċi Doganali-is-sezzjoni tal-Integrazzjoni u l-Armonizzazzjoni ta’ Data u ATFS. [8] Id-Direttiva tal-Kunsill 2009/69/KE tal- 25 ta’ Ġunju 2009, li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward tal-evażjoni tat-taxxa marbuta mal-importazzjoni (ĠU L 175, 4.7.2009, p. 12). [9] Ir-regolament [regolament] tal-Kummissjoni (KEE) Nru 2454/93 tat- 2 ta’ Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1). [10] Ir-Regolament tal-Kunsill (KE) Nru 37/2009 tas- 16 ta’ Diċembru 2008 li jemenda r-Regolament (KE) Nru 1798/2003 dwar il-kooperazzjoni amministrattiva fil-qasam tat-taxxa fuq il-valur miżjud, sabiex tiġi miġġielda l-frodi fiskali marbuta ma’ transazzjonijiet [tranżazzjonijiet] intra-Komunitarji (ĠU L 14, 20.1.2009, p. 1). [11] Regolament tal-Kunsill (KE) Nru 37/2009 tas- 16 ta' Diċembru 2008 li jemenda r-Regolament (KE) Nru 1798/2003 dwar il-kooperazzjoni amministrattiva fil-qasam tat-taxxa fuq il-valur miżjud, sabiex tiġi miġġielda l-frodi fiskali marbuta ma’ transazzjonijiet [tranżazzjonijiet] intra-Komunitarji (ĠU L 14, 20.1.2009, p. 1). [12] Pereżempju, importazzjonijiet li saru minn negozjant suspettuż jew oġġetti sensittivi. [13] It-tieni dikjarazzjoni tal-Kunsill fl-Anness II tad-dokument tal-Kunsill 10430/09: "Il-Kunsill jistieden lill-Kummissjoni biex teżamina fil-pront l-istabbiliment ta’ skambju awtomatiku bejn l-Istati Membri tal-informazzjoni miġbura skont l-Artikoli 143 (2) (a) u (b) tad-Direttiva 2006/112/KE u tippreżenta, meta adatt, il-proposti leġislattivi meħtieġa sa tmiem l-2010". [14] Skont ir-Regolament tal-Kunsill (KE) Nru 1798/2003. [15] Spanja u Slovenja. [16] Skont ir-Regolament tal-Kunsill (KE) Nru 515/97 tat- 13 ta’ Marzu 1997 dwar l-għajnuna reċiproka bejn l-awtoritajiet amministrattivi tal-Istati Membri u kooperazzjoni bejn dawn tal-aħħar u l-Kummissjoni biex tkun żgurata l-applikazzjoni korretta tal-liġi fir-rigward ta’ kwistjonijiet doganali u agrikoli (ĠU L 82, 22.3.1997, p. 1). [17] Ibbażat fuq l-Artikolu 143(1)(d) tad-Direttiva tal-VAT. [18] Is-sentenza tal-Qorti tas- 27 ta’ Settembru 2007 fil-Każ C-409/04 Teleos u Oħrajn (Teleos and Others) [2007] ECR I-7797, il-paragrafu 42; Is-sentenza tal-Qorti tas- 27 ta’ Settembru 2007 fil-Każ C-184/05 Twoh International [2007] ECR I -7897, il-paragrafu 23; Is-sentenza tal-Qorti tat- 18 ta’ Novembru 2010 fil-Każ C-84/09 X [2010] ECR I- 0000, il-paragrafu 27; Is-sentenza tal-Qorti tas- 7 ta’ Diċembru 2010 fil-Każ C-285/09 Generalbundesanwalt beim Bundesgerichtshof, il-paragrafu 41; u s-Sentenza tal-Qorti tas- 16 ta’ Diċembru 2010 fil-Każ C-430/09 Euro Tyre Holding BV, il-paragrafu 29, dwar l-applikazzjoni tal-ewwel sottoparagrafu tal-Artikolu 28c(A)(a) tas-Sitt Direttiva, li ġiet mibdula mill-Artikolu 138 (1) tad-Direttiva tal-VAT fis-seħħ. [19] Il-Belġju, id-Danimarka, Spanja, is-Slovenja u l-Isvezja. [20] Cf. l-Artikolu 86 tad-Direttiva tal-VAT. [21] Li jikser il-liġi Spanjola tat-taxxa. [22] Cf. l-Artikolu 19 tar-Regolament tal-Kunsill (KE) Nru 1798/2003. [23] Skont l-Artikolu 3 tar-Regolament tal-Kummissjoni (KE) Nru 1925/2004 tad- 29 ta’ Ottubru 2004 li jniżżel regoli dettaljati għall-implimentazzjoni ta’ ċertu provvedimenti tar-Regolament tal-Kunsill (KE) Nru 1798/2003 dwar il-kooperazzjoni amministrattiva fil-qasam tat-taxxa fuq il-valur miżjud (ĠU L 331, 5.11.2004, p. 13). [24] Il-kondizzjonijiet għal eżenzjoni mill-VAT ma kinux issodisfati f’iktar minn 10 % tal-oġġetti magħżula fil-kampjun tal-Belġju, ta‘ Spanja u tal-Isvezja (ara l-Anness IV, il-punti 1 sa 5). [25] Estrapolazzjoni bbażata fuq ir-rati ta’ żbalji li nstabu mill-Qorti fil-kampjun tal-importazzjonijiet ivverifikat f’kull wieħed mis-seba’ Stati Membri. [26] Bl-użu tar-rata medja tal-VAT (18,67 %) applikabbli fl-Istati Membri tal-importazzjoni jekk l-oġġetti importati fil-kampjun jibqgħu hemm. [27] L-informazzjoni rappurtata fid-dikjarazzjoni rikapitulattiva tal-VAT ma kinitx kompluta f’iktar minn 10 % tal-oġġetti magħżula fil-kampjun tal-Belġju, ta’ Spanja, tal-Awstrija u tas-Slovenja (ara l-Anness IV, il-punt 7). [28] Mit-total ta’ 219-il oġġett importat, 213-il oġġett intbagħtu għal konferma. F’sitt każijiet l-informazzjoni disponibbli fuq il-post ma ppermettietx it-tkomplija tal-fluss fiżiku tal-oġġetti. [29] Il-Ġermanja rrifjutat li twieġeb għat-talba tal-Qorti. Il-Qorti tinnota li fil- 25 ta’ Mejju 2011, l-Avukat Ġenerali fil-Każ C-539/09, il-Kummissjoni Ewropea v ir-Repubblika Federali tal-Ġermanja, enfasizza r-rabta mill-qrib bejn id-dħul tal-VAT tal-Istati Membri u d-dħul tal-Unjoni mir-riżorsi proprji li jakkumula mill-VAT u li l-Qorti tal-Awdituri għandha l-poter li tirrivedi l-kooperazzjoni amministrattiva fil-qasam tal-VAT. -------------------------------------------------- L-ANNESS I DESKRIZZJONI TAL-PROĊEDURA Meta oġġetti jiġu importati u rilaxxati għal ċirkolazzjoni ħielsa fi Stat Membru, il-VAT titħallas f’dak l-Istat Membru [1]. Madankollu, meta fiż-żmien tal-importazzjoni jkun diġà ċert li l-oġġetti importati huma maħsuba li jmorru lejn Stat Membru ieħor, il-VAT huwa dovut fl-Istat Membru tad-destinazzjoni finali. Din hija eżenzjoni fuq il-VAT tal-importazzjoni bbażata fuq il-fatt li l-importazzjoni hija segwita minn provvista jew trasferimenti ta’ oġġetti intra-Komunitarji eżenti lil Stat Membru ieħor [2]. Din il-proċedura hija komunement magħrufa bħala "il-proċedura doganali 42" minħabba li f’każijiet bħal dawn l-importatur tal-oġġetti jrid jindika fil-kaxxa 37 tad-DAU, kodiċi li tibda bin-numru 42, li jfisser li din hija importazzjoni "b’rilaxx simultanju għal ċirkolazzjoni ħielsa u użu fid-dar ta’ oġġetti li huma suġġetti għal provvista eżenti mill-VAT lejn Stat Membru ieħor" [3]. Meta oġġetti jiġu importati mill-ġdid, għandu jiġi indikat l-kodiċi 63 minflok. Il-proċedura hija relattivament sempliċi għall-applikant, li jitfa’ d-DAU standard tal-importazzjoni lill-awtoritajiet doganali tal-Istat Membru tal-importazzjoni u tindika l-kodiċi tal-proċedura doganali 42 (għal importazzjonijiet) jew 63 (għal importazzjonijiet mill-ġdid) fil-kaxxa 37. Fil-mument tal-importazzjoni jrid ikun ċert li l-oġġetti huma maħsuba li jgħaddu mill-Istat Membru tal-importazzjoni għal Stat Membru ieħor. L-awtoritajiet doganali fl-Istat Membru tal-importazzjoni huma responsabbli għall-għoti ta’ eżenzjoni tal-VAT. L-Artikolu 131 tad-Direttiva tal-VAT li jagħti l-poter lil dan l-Istat Membru biex jistabbilixxi l-kondizzjonijiet li jirregolaw din l-eżenzjoni bil-għan li tiġi żgurata l-applikazzjoni korretta u sempliċi tagħha u tipprevjeni kwalunkwe evażjoni, twarrib jew abbuż. Wara li l-oġġetti jiġu rilaxxati għal ċirkolazzjoni ħielsa mill-Istat Membru tal-importazzjoni, għandhom ikunu jew ipprovduti lill-klijent jew trasferiti direttament lill-importatur fi Stat Membru ieħor. Din il-provvista jew trasferiment ta’ oġġetti hija tranżazzjoni intra-Komunitarja eżentata mill-VAT skont l-Artikoli 17 u 138 tad-Direttiva tal-VAT. L-importatur jew ir-rappreżentant tiegħu tat-taxxa jrid jissodisfa xi obbligi fl-Istat Membru tal-importazzjoni, minbarra l-obbligi imposti fuq kull persuna taxxabbli [4]: a) li jiġu identifikati għal raġunijiet tal-VAT fl-Istat Membru tal-importazzjoni jew biex jinħatar rappreżentant fiskali hemm [5]; b) jew li jiġu identifikati għal raġunijiet tal-VAT fl-Istat Membru tad-destinazzjoni fil-każ ta’ trasferiment jew għall-provvista tal-oġġetti lil klijent identifikat kif xieraq hemm; u c) li jinkludu din il-provvista jew trasferiment intra-Komunitarju f’dikjarazzjoni rikapitulattiva ppreżentata lill-awtoritajiet tat-taxxa tal-Istat Membru tal-importazzjoni [6]. Mill-bidu tal-2011 [7], l-eżenzjoni għandha tapplika biss jekk fiż-żmien tal-importazzjoni l-importatur ikun provda lill-awtoritajiet kompetenti tal-Istat Membru tal-importazzjoni għall-inqas l-informazzjoni li ġejja: a) in-numru tiegħu tal-identità tal-VAT maħruġ mill-Istat Membru tal-importazzjoni jew in-numru tal-identità tal-VAT tar-rappreżentant tiegħu tat-taxxa, responsabbli għall-ħlas tal-VAT, maħruġ mill-Istat Membru tal-importazzjoni; b) in-numru tal-identità tal-VAT tal-klijent li lilu huma pprovduti l-oġġetti skont l-Artikolu 138(1), maħruġ fi Stat Membru ieħor, jew in-numru tiegħu tal-identità tal-VAT maħruġ fl-Istat Membru fejn id-dispaċċ jew it-trasport tal-oġġett jintemm meta l-oġġetti jkunu soġġett għal trasferiment skont l-Artikolu 138(2)(c); u c) l-evidenza li l-oġġetti importati huma intenzjonati li jiġu trasportati jew mibgħuta mill-Istat Membru tal-importazzjoni lil Stat Membru ieħor. Madankollu, l-Istati Membri jistgħu jipprovdu l-evidenza li hemm referenza għaliha fil-punt c) tiġi indikata lill-awtoritajiet kompetenti biss fuq talba. L-awtoritajiet tat-taxxa tal-Istat Membru tal-importazzjoni jdaħħlu l-informazzjoni li hemm fid-dikjarazzjoni rikapitulattiva fid-database tal-VIES, li twassal sabiex din id-data tkun disponibbli għal iċċekkjar mill-awtoritajiet tat-taxxa fl-Istat Membru tad-destinazzjoni. Il-klijent (il-provvista) jew l-importatur innifsu (it-trasferiment) irid jiddikjara lill-awtoritajiet tat-taxxa, akkwiżizzjoni intra-Komunitarja fl-Istat Membru tad-destinazzjoni, avveniment taxxabbli fejn il-VAT trid titħallas f’dan il-pajjiż finali tad-destinazzjoni. [1] L-Artikolu 201 tad-Direttiva tal-Kunsill 2006/112/KE tat- 28 ta’ Novembru 2006 dwar is-sistema komuni ta’ taxxa fuq il-valur miżjud (id-Direttiva tal-VAT) (ĠU L 347, 11.12.2006, p. 1). [2] L-Artikolu 143(1)(d) tad-Direttiva tal-VAT. [3] Cf. l-Anness 38 tar-Regolament tal-Kummissjoni (KEE) Nru 2454/93. [4] Id-Direttiva tal-VAT 2006/112/KE – l-Artikolu 242 "Kull persuna taxxabbli trid iżżomm il-kontijiet dettaljati biżżejjed biex il-VAT tkun tista’ tkun applikata u biex l-applikazzjoni tagħha tkun ivverifikata mill-awtoritajiet tat-taxxa". L-Artikolu 220 "Kull persuna taxxabbli għandha tiżgura li… tinħareġ fattura, jew hi nnifisha jew mill-konsumatur tagħha jew, f’isimha u għan-nom tagħha, minn parti terza". L-Artikolu 250 (1) "Kull persuna taxxabbli għandha tippreżenta dikjarazzjoni tal-VAT li tistipula l-informazzjoni kollha meħtieġa biex tinħadem it-taxxa li ġiet imposta u t-tnaqqis li jrid isir inkluż, sa fejn hu meħtieġ biex tkun stabbilita l-bażi tal-valutazzjoni, il-valur totali tat-transazzjonijiet [tranżazzjonijiet] li għandhom x'jaqsmu ma’ dawn it-taxxi u tnaqqis u l-valur ta’ kwalunkwe transazzjonijiet [tranżazzjonijiet] eżenti." [5] L-Artikolu 214 u 204 tad-Direttiva tal-VAT. [6] L-Artikolu 262 tad-Direttiva tal-VAT. [7] Skont l-Artikoli 1 u 2 tad-Direttiva tal-Kunsill 2009/69/KE. -------------------------------------------------- L-ANNESS II MUDELL TA’ KONTROLL TAL-QEA GĦALL-PROĊEDURA DOGANALI 42 I. Indikazzjoni obbligatorja fil-kaxxa 44 tad-DAU ta’ numru validu tal-Identità tal-VAT ta’ kemm l-importatur (jew ir-rappreżentant tiegħu tat-taxxa) u r-riċevitur finali (il-klijent jew l-importatur innifsu fil-każ ta’ trasferimenti) fl-Istat Membru tad-destinazzjoni. Il-verifikazzjoni VIES tal-validità ta’ dawn in-Numri tal-Identità tal-VAT qabel ir-rilaxx tagħhom għal ċirkolazzjoni ħielsa. Altrimenti, il-VAT trid titħallas mal-importazzjoni (cf. in-Numri tal-kontrolli prinċipali mistennija 1 sa 4 fl-Anness III). II. Referenza għall-evidenza tat-trasport intenzjonat lill-Istat Membru tad-destinazzjoni, eż. in-Numru tad-dokument tat-trasport, u l-kodiċi tal-pajjiż tad-destinazzjoni huma rispettivament murija fil-kaxex Numri 44 u 17 (a) tad-DAU. Altrimenti d-dikjarazzjoni doganali ma tkunx aċċettata (cf. in-Numri tal-kontrolli prinċipali mistennija 5 sa 8 fl-Anness III). III. L-awtoritajiet doganali jivverifikaw ex-post bl-użu ta’ tekniki xierqa ta’ ġestjoni tar-riskju, li trasport lill-Istat Membru tad-destinazzjoni indikat fil-kaxxa 17(a) tad-DAU kien verament seħħ ftit wara l-importazzjoni, li l-oġġetti pprovduti lill-Istat Membru tad-destinazzjoni huma l-istess bħall-oġġetti importati, li l-importatur u l-fornitur tal-oġġetti huma l-istess persuna, u li l-valutazzjoni doganali u l-ammont taxxabbli tal-VAT huma korretti. Jekk ir-rekwiżiti ta’ hawn fuq mhumiex issodisfati, il-VAT tiġi rkuprata ex-post. Fejn hemm valur imnaqqas tal-ammont taxxabbli, in-negozjant huwa mitlub li jikkoreġi l-valur tal-provvisti korrispondenti intra-Komunitarji jew tat-trasferiment ta’ oġġetti fid-dikjarazzjoni rikapitulattiva, jekk ikun neċessarju (cf. in-Numru 9 tal-kontroll prinċipali mistenni fl-Anness III). IV. Skambju awtomatiku ta’ informazzjoni bejn l-awtoritajiet doganali u tat-taxxa tal-Istat Membru tal-importazzjoni li jikkonċerna dawn l-importazzjonijiet (cf. in-Numru 10 tal-kontroll prinċipali mistenni fl-Anness III). V. L-awtoritajiet tat-taxxa jqabblu l-informazzjoni li tkun waslet mill-awtoritajiet doganali bid-dikjarazzjoni rikapitulattiva ppreżentata mill-importatur (jew ir-rappreżentant tat-taxxa tiegħu) sabiex tiġi żgurata l-kompletezza/il-preċiżjoni ta’ din tal-aħħar. Jekk l-ammonti rappurtati hawn huma inqas mill-ammont taxxabbli tal-VAT tal-importazzjonijiet, is-sistema tal-ġestjoni tar-riskju tat-taxxa għandha tiddeċiedi jekk hemmx bżonn iktar investigazzjonijiet tad-differenza rigward il-fatturi tar-riskju li jitqajmu fil-każ (cf. in-Numru 11 tal-kontroll prinċipali mistenni fl-Anness III). VI. Fejn id-dikjarazzjoni rikapitulattiva mhijiex imressqa jew l-informazzjoni fiha mhijiex kompluta/preċiża, l-awtoritajiet tat-taxxa fl-Istat Membru tad-destinazzjoni huma informati bl-użu ta’ arranġamenti ta’ kooperazzjoni amministrattiva (cf. in-Numri tal-kontrolli ewlenin mistennija 12 u 13 fl-Anness III). VII. L-awtoritajiet tat-taxxa fl-Istat Membru tad-destinazzjoni jqabblu l-informazzjoni rċevuta mill-Istati Membri oħrajn bid-dikjarazzjonijiet tal-VAT imressqa mill-klijent (l-akkwirent) jew l-importatur innifsu fil-każ ta’ trasferimenti (cf. l-Anness V). -------------------------------------------------- L-ANNESS III VALUTAZZJONI KOMPARATTIVA TA’ STATI MEMBRI MAL-MUDELL TAL-KONTROLL TAL-QEA Nru | Kontrolli ewlenin mistennija minn awtoritajiet doganali | BE | DK | ES | FR | AT | SI | SE | Total globali tal-kampjun | Il-kontroll ewlieni mistenni ma jkunx affidabbli meta: | 1 | In-Nru tal-Identità tal-VAT tal-importatur (jew ir-rappreżentant tiegħu/tagħha tat-taxxa) huwa indikat fil-kaxxa 44 (jew x’imkien ieħor fid-DAU) | Iva | Iva | Le (30/30) | Le (27/35) | Le (13/30) | Iva | Iva | Le (70/219) | Jinstabu 2 devjazzjonijiet jew tinstab devjazzjoni 1 sistematika | 2 | Il-validità ta’ dan in-Nru kienet verifikata mid-dwana qabel ir-rilaxx tal-oġġetti u l-eżenzjoni kienet imwarrba jekk in-numru ma kienx validu | Le (34/34) | Iva | Le (30/30) | Le (35/35) | Le (29/30) | Le (2/30) | Le (30/30) | Le (160/219) | Jinstabu 2 devjazzjonijiet jew tinstab devjazzjoni 1 sistematika | 3 | In-Nru tal-Identità tal-VAT tad-destinatarju finali (il-klijent jew l-importatur innifsu fil-każ ta’ trasferimenti) fl-SM tad-destinazzjoni hu muri fil-kaxxa 44 | Le (15/34) | Le (25/30) | Iva | Le (16/35) | Iva | Iva | Iva | Le (56/219) | Jinstabu 2 devjazzjonijiet jew tinstab devjazzjoni 1 sistematika | 4 | Il-validità tan-Nru kienet verifikata mid-dwana qabel ir-rilaxx tal-oġġetti u l-eżenzjoni kienet imwarrba jekk dan in-Numru ma kienx validu | Le (32/34) | Le (30/30) | Le (1/30) | Le (35/35) | Le (30/30) | Le (30/30) | Le (30/30) | Le (188/219) | Jinstabu 2 devjazzjonijiet jew tinstab devjazzjoni 1 sistematika | 5 | In-Nru tad-dokument tat-trasport lill-SM tad-destinazzjoni kien muri fil-kaxxa 44 | Le (34/34) | Le (30/30) | Le (20/30) | Le (35/35) | Le (29/30) | Le (27/30) | Le (30/30) | Le (205/219) | Jinstabu 2 devjazzjonijiet jew tinstab devjazzjoni 1 sistematika | 6 | Id-dikjarazzjoni mhijiex aċċettara jekk in-Nru tad-dokument tat-trasport mhuwiex indikat fil-kaxxa 44 | Le (34/34) | Le (30/30) | Le (30/30) | Le (35/35) | Le (30/30) | Le (30/30) | Le (30/30) | Le (219/219) | Jinstabu 2 devjazzjonijiet jew tinstab devjazzjoni 1 sistematika | 7 | Il-kodiċi tad-destinazzjoni tal-pajjiż hi murija fil-kaxxa 17 a) | Le (13/34) | Le (12/30) | Iva | Le (35/35) | Iva | Iva | Le (30/30) | Le (90/219) | Jinstabu 2 devjazzjonijiet jew tinstab devjazzjoni 1 sistematika | 8 | Id-dikjarazzjoni ma tkunx aċċettata jekk il-kodiċi tad-destinazzjoni tal-pajjiż mhijiex murija fil-kaxxa 17 a) | Le (34/34) | Le (30/30) | Iva | Le (35/35) | Iva | Iva | Le (30/30) | Le (129/219) | Jinstabu 2 devjazzjonijiet jew tinstab devjazzjoni 1 sistematika | 9 | Id-dwana huma verifikati ex-post bl-użu ta’ tekniki xierqa ta’ ġestjoni tar-riskji għat-twettiq tal-kondizzjonijiet ta’ eżenzjoni mill-VAT | Le (34/34) | Le (30/30) | Iva (28/30) | Iva (1/35) | Iva (2/30) | Iva (18/30) | Iva (1/30) | Le (169/219) | Ma jsirx kontroll fuq minimu ta' 2 % tal-kampjuni | 10 | Importazzjonijiet notifikati lill-awtoritajiet tat-taxxa | Iva | Iva | Iva | Le (35/35) | Le (4/30) | Iva | Iva | Le (39/219) | Jinstabu 2 devjazzjonijiet jew tinstab devjazzjoni 1 sistematika | Le | Kontrolli ewlenin mistennija minn awtoritajiet tat-taxxa | BE | DK | ES | FR | AT | SI | SE | Total globali tal-kampjun | Il-kontroll ewlieni mistenni ma jkunx affidabbli meta: | 11 | L-awtoritajiet tat-taxxa vverifikaw il-kompletezza u l-preċiżjoni tad-dikjarazzjoni rikapitulattiva bit-tqabbil tal-informazzjoni li tkun waslet mid-dwana magħha | Le (34/34) | Le (30/30) | Le (30/30) | Le (35/35) | Le (30/30) | Le (12/30) | Le (29/30) | Le (200/219) | Jinstabu 2 devjazzjonijiet jew tinstab devjazzjoni 1 sistematika | 12 | L-informazzjoni miġbura fid-dikjarazzjoni rikapitulattiva hija murija b’mod sħiħ fil-VIES | Iva | Iva | Iva | Iva | Iva | Iva | Iva | Iva | Jinstabu 2 devjazzjonijiet jew tinstab devjazzjoni 1 sistematika | 13 | Fejn l-istqarrija rikapitulattiva ma tiġix ippreżentata jew l-informazzjoni tagħha ma tkunx kompluta, l-awtoritajiet tat-taxxa fl-SM tad-destinazzjoni huma informati bl-użu ta’ arranġamenti ta’ kooperazzjoni amministrattiva | Le (4/34) | Iva | Le (15/30) | Iva | Le (28/30) | Le (12/30) | Iva | Le (59/219) | Jinstabu 2 devjazzjonijiet jew tinstab devjazzjoni 1 sistematika | -------------------------------------------------- L-ANNESS IV IR-RIŻULTATI TAL-ITTESTJAR TAL-EŻENZJONI U KONDIZZJONIJIET SOSTANTIVI OĦRAJN Nru | Twettqu l-kondizzjonijiet għal eżenzjoni li ġejjin? | BE | DK | ES | FR | AT | SI | SE | It-total kumplessiv tal-kampjun | Ittestjar sostantiv | 1 | In-Nru tal-Identità tal-VAT tal-importatur (jew tar-rappreżentant tat-taxxa) kien validu fil-mument tal-importazzjoni | Iva | Iva | Le (15/30) | Iva | Le (2/30) | Iva | Iva | Le (17/219) | Żball għandu impatt finanzjarju dirett fl-SM tal-importazzjoni | 2 | In-Nru tal-Identità tal-VAT tad-destinatarju finali kien validu fil-mument tal-importazzjoni | Le (6/34) | Le (1/30) | Iva | Le (4/35) | Le (1/30) | Iva | Iva | Le (12/219) | Żball għandu impatt finanzjarju dirett fl-SM tal-importazzjoni | 3 | Hemm evidenza li t-trasport lill-SM tad-destinazzjoni muri fil-kaxxa 17 a) kien attwalment sar ftit wara l-importazzjoni | Le (20/34) | Le (1/30) | Le (2/30) | Iva | Iva | Le (1/30) | Le (12/30) | Le (36/219) | Żball għandu impatt finanzjarju dirett fl-SM tal-importazzjoni | 4 | L-oġġetti pprovduti lill-SM tad-destinazzjoni huma identiċi għall-oġġetti importati | Le (2/34) | Iva | Le (1/30) | Iva | Iva | Iva | Iva | Le (3/219) | Żball għandu impatt finanzjarju dirett fl-SM tal-importazzjoni | 5 | L-importatur u l-fornitur tal-oġġetti huma l-istess persuna (imma rappreżentant tat-taxxa jista’ jinħatar u jaġixxi f’ismu/f’isimha) | Iva | Iva | Iva | Iva | Iva | Iva | Iva | Iva | Żball għandu impatt finanzjarju dirett fl-SM tal-importazzjoni | Le | Rekwiżiti sostantivi oħrajn | BE | DK | ES | FR | AT | SI | SE | It-total kumplessiv tal-kampjun | Ittestjar sostantiv | 6 | Stima doganali u bażi tal-VAT għal tassazzjoni huma korretti | Le (1/34) | Iva | Iva | Iva | Iva | Le (4/30) | Le (2/30) | Le (7/219) | Żball għandu impatt finanzjarju potenzjali fl-SM tad-destinazzjoni | 7 | Ingħatat dikjarazzjoni rikapitulattiva inkluża l-provvista jew it-trasferiment intra-Komunitarju wara li ntbagħtu l-importazzjonijiet ta’ hawn fuq | Le (8/34) | Le (2/30) | Le (16/30) | Iva | Le (28/30) | Le (13/30) | Le (3/30) | Le (70/219) | Żball għandu impatt finanzjarju potenzjali fl-SM tad-destinazzjoni | -------------------------------------------------- L-ANNESS V KONFERMA TAT-TASSAZZJONI TAL-VAT FL-ISTATI MEMBRI TAD-DESTINAZZJONI MIĠBURIN SKONT L-ISTAT MEMBRU TAL-IMPORTAZZJONI: Tħallset VAT? | BE | DK | ES | FR | AT | SI | SE | It-total globali | Iva | 18 | 19 | 28 | 25 | 14 | 24 | 27 | 155 | Le | 2 | 2 | 2 | 4 | 7 | 3 | 0 | 20 | L-ebda tweġiba | 8 | 9 | 0 | 6 | 9 | 3 | 3 | 38 | It-total globali | 28 | 30 | 30 | 35 | 30 | 30 | 30 | 213 | % ta’ tweġibiet Iva | 90 % | 90 % | 93 % | 86 % | 67 % | 89 % | 100 % | 89 % | % ta’ tweġibiet Le | 10 % | 10 % | 7 % | 14 % | 33 % | 11 % | 0 % | 11 % | MIĠBURIN SKONT L-ISTAT MEMBRU TAD-DESTINAZZJONI: Tħallas VAT? | BE | BG | CZ | DK | DE | IE | ES | FR | IT | LT | HU | MT | NL | RO | AT | PL | PT | SK | FI | SE | UK | It-total globali | Iva | 7 | 2 | 4 | 2 | 0 | 1 | 12 | 31 | 25 | 2 | 6 | 0 | 8 | 1 | 8 | 10 | 13 | 7 | 2 | 0 | 14 | 155 | Le | 3 | 0 | 0 | 0 | 0 | 0 | 2 | 2 | 2 | 0 | 2 | 1 | 1 | 0 | 0 | 0 | 2 | 4 | 0 | 1 | 0 | 20 | L-ebda tweġiba | 0 | 0 | 0 | 0 | 34 | 0 | 0 | 0 | 0 | 0 | 0 | 0 | 2 | 0 | 0 | 0 | 0 | 0 | 0 | 1 | 1 | 38 | It-total globali | 10 | 2 | 4 | 2 | 34 | 1 | 14 | 33 | 27 | 2 | 8 | 1 | 11 | 1 | 8 | 10 | 15 | 11 | 2 | 2 | 15 | 213 | % ta’ tweġibiet Iva | 70 % | 100 % | 100 % | 100 % | NA | 100 % | 86 % | 94 % | 93 % | 100 % | 75 % | 0 % | 89 % | 100 % | 100 % | 100 % | 87 % | 64 % | 100 % | 0 % | 100 % | 89 | % ta’ tweġibiet Le | 30 % | 0 % | 0 % | 0 % | NA | 0 % | 14 % | 6 % | 7 % | 0 % | 25 % | 100 % | 11 % | 0 % | 0 % | 0 % | 13 % | 36 % | 0 % | 100 % | 0 % | 11 | --------------------------------------------------